Miljoene rande se dwelms in ‘skoonheidsprodukte’ gevindFoto: pixabay.com Miljoene rande se kokaïen is deur doeane-amptenare by die OR Tambo Internasionale Lughawe gekonfiskeer. Sandile Memela, woordvoerder van Suid-Afrikaanse Inkomstediens (SAID), het gesê snuffelhonde het die 26 kg-vrag kokaïen onderskep wat van Sao Paolo in Brasilië op pad was na die Demokratiese Republiek van die Kongo. Die dwelms was in ŉ skoonheidsmiddel versteek. “Die vonds is gemaak toe beamptes die verdagte skoonheidsprodukte inspekteer en die honde positief vir dwelms daarop reageer het,” het Memela gesê. “Die skoonheidsprodukte was in die vorm van ŉ wit room. Die room het egter vinniger as normale room droog geword, waarna dit poeierig geword het.” Narkotiese toetse het bepaal dat die poeier kokaïen is. Dit het ŉ geskatte straatwaarde van nagenoeg R7,4 miljoen. Die ‘skoonheidsprodukte’ is aan die Valke oorhandig wat die saak verder gaan ondersoek.